UKEM วอลุ่มแน่น-พุ่งแรง 16% “ออลไทม์ไฮ” ลุ้นปีนี้รายได้โต 15% รับความต้องการผลิตภัณฑ์พุ่ง
UKEM วอลุ่มแน่น-บวกแรง 9% นิวไฮรอบ 4 ปี ปักธงปีนี้รายได้โต 15% รับความต้องการผลิตภัณฑ์พุ่ง จากอุตสาหกรรมยานยนต์
UKEM วอลุ่มแน่น-บวกแรง 9% นิวไฮรอบ 4 ปี ปักธงปีนี้รายได้โต 15% รับความต้องการผลิตภัณฑ์พุ่ง จากอุตสาหกรรมยานยนต์
6 ก.ค. 2564

ผู้สื่อข่าวรายงานว่า วันนี้(30 มิ.ย.64) ราคาหุ้นบริษัท ยูเนี่ยน ปิโตรเคมีคอล จำกัด (มหาชน) หรือ UKEM ณ เวลา 11.50 น. อยู่ที่ระดับ 2.20 บาท บวก 0.31 บาท หรือ 16.40% ด้วยมูลค่าซื้อขาย 629.40 ล้านบาท ราคาหุ้นสูงสุดตั้งแต่เข้าตลาดเมื่อวันที่ 27 พ.ย. 2549
โดยก่อนหน้านี้นายพีรพล สุวรรณนภาศรี กรรมการผู้จัดการ UKEMเปิดเผยว่า บริษัทคาดอัตรากำไรสุทธิเฉลี่ยทั้งปีจะใกล้เคียงกับช่วงไตรมาส 1/64 ที่ 7.77% สูงกว่าปีก่อนที่อยู่ในระดับ 3.99% เป็นผลมาจากความต้องการเคมีภัณฑ์ที่มีมากขึ้นตามการฟื้นตัวของเศรษฐกิจทั่วโลกและประเทศไทยหนุนให้อุตสาหกรรมการผลิตต่างๆ กลับมา
ขณะเดียวกันบริษัทได้เน้นการบริหารจัดการต้นทุนได้ดีขึ้น และการบริหารสต็อกสินค้าให้เหมาะสมกับความต้องการเพื่อไม่ให้เกิดผลขาดทุนจากสต็อก นอกจากนี้บริษัทยังได้ขยายกลุ่มลูกค้าใหม่ๆเพิ่มเติมด้วย
สำหรับการจัดตั้งบริษัทย่อย คือ บริษัท มหานครแคปปิตอล จำกัด ถือหุ้นในสัดส่วน 60% เพื่อทำธุรกิจด้านการเงินเกี่ยวกับสินเชื่อลีสซิ่ง เบื้องต้นวางเป้าหมายจะปล่อยสินเชื่อในกรอบเงินทุนจดทะเบียน 30 ล้านบาท แต่หากความต้องการสินเชื่อเพิ่มขึ้นบริษัทก็ได้เตรียมแหล่งเงินทุนไว้เพื่อรองรับการขยายตัวแล้ว
นายพีรพล กล่าวว่า บริษัทจะดำเนินกลยุทธ์การพิจารณาให้สินเชื่อที่รวดเร็ว และให้บริการ 7 วันไม่เว้นวันหยุดเสาร์-อาทิตย์เพื่อให้บริการลูกค้าได้ทันเวลาและรวดเร็วตรงความต้องการ โดยบริษัทอยู่ระหว่างการพัฒนาแพลตฟอร์มที่เหมาะสมกับรูปแบบการปล่อยสินเชื่อของบริษัท
ส่วนของทิศทางผลประกอบการทั้งปี บริษัทคาดว่ารายได้จะสามารถเติบโตได้ 10-15% จากปีก่อน โดยได้รับปัจจัยหนุนจากสถานการณ์การแพร่ระบาดของเชื้อไวรัสโควิด-19 คลี่คลายไปในทิศทางที่ดีขึ้น และการฉีดวัคซีนที่เพิ่มมากขึ้น จะช่วยให้อุตสากรรมต่างๆ กลับมาฟื้นตัว โดยจะเห็นได้ชัดจากอุตสาหกรรมยานยนต์และอสังหาริมทรัพย์ หนุนให้ความต้องการผลิตภัณฑ์ของบริษัทมีมากขึ้นด้วย
อนึ่ง UKEM นำเข้าและจัดจำหน่ายเคมีภัณฑ์ โดยสินค้าประกอบด้วยสารทำละลาย (Solvents) ซึ่งเป็นสินค้าที่จำหน่ายทั่วไป (Commodity Solvent) สำหรับใช้เป็นสารทำละลายซึ่งเป็นส่วนประกอบในการผลิตสินค้าในอุตสาหกรรมต่างๆ